Avainsanat

Tiivistelmä



Avainsanat

1. Maatalous – Yhteiset markkinajärjestelyt – Maito ja maitotuotteet – Maito- ja maitotuotealan maksu – Toimituksiin varatun kansallisen viitemäärän käyttämättä jääneen osan uudelleen jakaminen

(Neuvoston asetuksen N:o 1788/2003, sellaisena kuin se on muutettuna asetuksella N:o 2217/2004, 5 artiklan j alakohta ja 10 artiklan 3 kohta)

2. Maatalous – Yhteiset markkinajärjestelyt – Maito ja maitotuotteet – Maito- ja maitotuotealan maksu – Toimituksiin varatun kansallisen viitemäärän käyttämättä jääneen osan uudelleen jakaminen

(Neuvoston asetus N:o 1788/2003, sellaisena kuin se on muutettuna asetuksella N:o 2217/2004)

3. Maatalous – Yhteinen maatalouspolitiikka – Yhteisen maatalouspolitiikan suorat tukijärjestelmät – Tilatukijärjestelmä – Käsite tilan käytössä oleva tilakohtainen viitemäärä

(Neuvoston asetuksen N:o 1782/2003, sellaisena kuin se on muutettuna asetuksella N:o 118/2005, 95 artiklan 1 kohta; neuvoston asetuksen N:o 1788/2003, sellaisena kuin se on muutettuna asetuksella N:o 2217/2004, 5 artiklan k alakohta)

Tiivistelmä

1. Maito- ja maitotuotealan maksun vahvistamisesta annetun asetuksen N:o 1788/2003, sellaisena kuin se on muutettuna asetuksella N:o 2217/2004, 10 artiklan 3 kohtaa on tulkittava niin, että toimituksiin varatun kansallisen viitemäärän käyttämättömän osan uudelleen jakamisen on tapahduttava suhteessa liikatoimituksia suorittaneiden tuottajien tilakohtaisiin viitemääriin, eli viitemääriin, jotka määritellään kunkin kahdentoista kuukauden jakson 1. päivänä huhtikuuta, tai jäsenvaltioiden vahvistamien puolueettomien perusteiden mukaan. Asetuksen 5 artiklan j alakohdassa määritellyn tilakohtaisen viitemäärän käsitteen perusteella ei voida ottaa huomioon tämän jakson aikana tapahtuneita viitemäärien siirtoja, koska kyseinen käsite viittaa huomioon otettavan kahdentoista kuukauden jakson alkamisajankohtaan.

(ks. 72 ja 79 kohta sekä tuomiolauselman 1 kohta)

2. Kansallisen lainsäädännön, jolla pannaan täytäntöön maito- ja maitotuotealan maksun vahvistamisesta annetun asetuksen N:o 1788/2003, sellaisena kuin se on muutettuna asetuksella N:o 2217/2004, 10 artiklan 3 kohdassa säädetty oikeus vahvistaa puolueettomia perusteita, joiden perusteella toimituksiin varatun kansallisen viitemäärän käyttämätön osa jaetaan uudelleen, on oltava erityisesti unionin oikeuden yleisten periaatteiden sekä yhteisellä maatalouspolitiikalla ja erityisesti maitoalan yhteisellä markkinajärjestelyllä tavoiteltujen päämäärien mukainen.

Nämä päämäärät eivät ole esteenä kyseisen oikeuden täytäntöönpanon yhteydessä annetulle kansalliselle lainsäädännölle, jossa mahdollistetaan se, että liikatoimituksia suorittaneet tuottajat, joille on asianomaisen kahdentoista kuukauden jakson aikana asetuksen N:o 1788/2003, sellaisena kuin se on muutettuna, säännösten mukaisesti siirretty sellainen tilakohtainen viitemäärä, jonka osalta viitemäärän aikaisempi haltija on jo tuottanut ja toimittanut maitoa tämän saman jakson osalta, voivat osallistua mainittuun uudelleenjakoon koko tällä viitearvolla tai sen osalla. Tässä yhteydessä jäsenvaltioiden on kuitenkin valvottava sitä, ettei tällainen kansallinen lainsäädäntö johda siirtoihin, jotka ovat muodollisesti tässä asetuksessa säädettyjen edellytysten mukaisia mutta joiden ainoana tarkoituksena siitä huolimatta on mahdollistaa se, että tietyt liikatoimituksia suorittaneet tuottajat voivat päästä suotuisampaan asemaan mainitussa uudelleenjaossa.

(ks. 79 kohta ja tuomiolauselman 2 ja 3 kohta)

3. Yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä annetun asetuksen N:o 1782/2003, sellaisena kuin se on muutettuna asetuksella N:o 118/2005, 95 artiklan 1 kohdassa käytettyä käsitettä ”tilan käytössä oleva – – tilakohtainen viitemäärä”, joka vastaa maito- ja maitotuotealan maksun vahvistamisesta annetun asetuksen N:o 1788/2003, sellaisena kuin se on muutettuna asetuksella N:o 2217/2004, 5 artiklan k alakohdassa määriteltyä käsitettä ”käytettävissä oleva viitemäärä”, on tulkittava niin, että silloin, kun tuottajalle on tietyn kahdentoista kuukauden jakson aikana siirretty sellainen viitemäärä, jonka osalta sen luovuttaja on jo toimittanut maitoa tämän saman jakson aikana, kyseinen käsite ei kata siirronsaajan osalta sitä siirretyn viitemäärän osaa, jonka osalta viitemäärän luovuttaja on jo toimittanut maitoa ilman maksuvelvoitetta.

(ks. 93 kohta ja tuomiolauselman 4 kohta)